EUROOPA KOMISJON Brüssel,7.6.2022 COM(2022) 275 final 2022/0182(NLE) Ettepanek: NÕUKOGU MÄÄRUS, millega muudetakse määrust (EL) 2022/109, millega määratakse 2022. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ja liidu kalalaevade suhtes teatavates vetes väljaspool liitu



SELETUSKIRI 1.ETTEPANEKU TAUST •Ettepaneku põhjused ja eesmärgid Määrusega (EL) 2022/109 kehtestati ICESi 3.a rajoonis (Kattegat/Skagerrak) hariliku süvameregarneeli (Pandalus borealis) ajutine lubatud kogupüük ajavahemikuks 1. jaanuar ‒ 31. detsember 2022 kuni ICESi lõpliku nõuande avaldamiseni. Lisaks kehtestati määrusega (EL) 2022/109 ICESi 3.a rajoonis (Kattegat/Skagerrak), 2.a püügipiirkonnas (Norra meri) ja 4. alapiirkonnas (Põhjameri) kilu ajutiseks lubatud kogupüügiks null ajavahemikuks 1. juuli 2022 ‒ 30. juuni 2023 kuni ICESi nõuande avaldamiseni. Samuti kehtestati määrusega (EL) 2022/109 ICESi 7.d ja 7.e rajoonis (La Manche’i väin) kilu ajutine lubatud kogupüük ajavahemikuks 1. jaanuar 2022 ‒ 30. juuni 2022 kuni ICESi nõuande avaldamiseni. Hariliku süvameregarneeli lõplikud püügivõimalused ICESi 3.a rajoonis lepivad kokku liit ja Norra. Kilu püügi võimalused ICESi 3.a rajoonis ning 2.a rajoonis ja ICESi 4. alapiirkonnas ajavahemikuks 1. juuli 2022 ‒ 30. juuni 2023 lepivad kokku liit, Norra ja Ühendkuningriik. Kilu lõplikud püügivõimalused ICESi 7.d ja 7.e rajoonis lepivad kokku liit ja Ühendkuningriik. Rahvusvahelise Mereuurimise Nõukogu (ICES) nõuanded kõnealuste lubatud kogupüükide kohta avaldati 9. mail. Kõnealuste lubatud kogupüükidega seotud püügivõimalused on seega tähistatud märkega „p.m.“ kuni kõnealuste konsultatsioonide tulemuste selgumiseni. Niipea kui nende konsultatsioonide tulemused on teada, esitatakse nõukogule komisjoni talituste mitteametlikud dokumendid, milles on kindlaks määratud asjakohased püügivõimalused. Seejärel peaks nõukogu kehtestama asjakohased püügivõimalused. Määrusega (EL) 2022/109 kehtestati ICESi 9. ja 10. alapiirkonnas ning Kesk-Atlandi idaosa kalastuskomitee (CECAF) 34.1.1 liidu vetes euroopa anšoovise (Engraulis encrasicolus) lubatud kogupüügiks null ajavahemikuks 1. juuli 2022 ‒ 30. juuni 2023, kuni esitatakse selle ajavahemiku kohta teaduslik nõuanne. ICES esitab oma nõuande kõnealuse kalavaru kohta alles 2022. aasta juunis. Et tagada püügitegevuse jätkumine kuni lubatud kogupüügi kehtestamiseni viimase teadusliku nõuande alusel, tuleks 2022. aasta juuli, augusti ja septembri ajutiseks lubatud kogupüügiks kehtestada 10 061 tonni, võttes arvesse 2021. aasta kolmanda kvartali püüki. Kuna asjaomased liikmesriigid ei jõudnud lõpliku jaotamispõhimõtte suhtes kokkuleppele, määrati määrusega (EL) 2022/109 liikmesriikidele IOTC (India Ookeani Tuunikomisjon) pädevusalasse kuuluval alal 2022. aasta esimeseks pooleks kulduim-tuuni (Thunnus albacares) liidu 2022. aasta kvoodist esialgne osa (50 %). Asjaomased liikmesriigid peavad veel kulduim-tuuni liidu kvoodi lõpliku jaotamispõhimõtte IOTC piirkonnas kokku leppima ning 2022. aasta liidu kvoodi ülejäänud osa tuleb alles jagada. Kõnealuse kalavaru püügi võimalused on seega tähistatud märkega „p.m.“, kuni asjaomased liikmesriigid jõuavad lõpliku liidusisese jaotuse suhtes kokkuleppele. Niipea kui asjaomaste liikmesriikide arutelude tulemused on teada, esitatakse nõukogule komisjoni talituste mitteametlik dokument, milles on kindlaks määratud asjakohased kalapüügivõimalused. Seejärel peaks nõukogu kehtestama asjakohased püügivõimalused enne 30. juunit 2022, kui lõpeb esialgse jaotamise kohaldamisperiood. •Kooskõla poliitikavaldkonnas praegu kehtivate õigusnormidega Esitatud meetmed on kooskõlas ühise kalanduspoliitika eesmärkide ja eeskirjadega ning liidu kestliku arengu poliitikaga. •Kooskõla muude liidu tegevuspõhimõtetega Kavandatud meetmed on kooskõlas liidu muude tegevuspõhimõtetega, eriti keskkonnapoliitikaga. 2.ÕIGUSLIK ALUS, SUBSIDIAARSUS JA PROPORTSIONAALSUS •Õiguslik alus Käesoleva ettepaneku õiguslik alus on Euroopa Liidu toimimise lepingu artikli 43 lõige 3. Liidu kohustused vee-elusressursside säästvaks kasutamiseks tulenevad ühise kalanduspoliitika määruse artiklis 2 sätestatud kohustustest. •Subsidiaarsus Ettepanek tehakse liidu ainupädevusse kuuluvas valdkonnas, millele on osutatud Euroopa Liidu toimimise lepingu artikli 3 lõike 1 punktis d. Subsidiaarsuse põhimõtet seetõttu ei kohaldata. •Proportsionaalsus

Ettepanekuga eraldatakse liikmesriikidele kalapüügivõimalused kooskõlas määruse (EL) nr 1380/2013 eesmärkidega. Määruse (EL) nr 1380/2013 artiklite 16 ja 17 kohaselt otsustavad liikmesriigid, kuidas neile eraldatud kalapüügivõimalusi nende lipu all sõitvatele laevadele jaotada vastavalt teatavatele kalapüügivõimaluste jaotamise kriteeriumidele. Seega on liikmesriikidel ettepanekuga hõlmatud kalapüügivõimaluste kasutamisel olemas vajalik kaalutlusruum neile eraldatud lubatud kogupüükide jaotamiseks, võttes arvesse oma sotsiaalseid/majanduslikke kriteeriume. •Vahendi valik Kavandatav vahend: määrus. 3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED •Praegu kehtivate õigusaktide järelhindamine või toimivuse kontroll Ei kohaldata. •Konsulteerimine sidusrühmadega Hariliku süvameregarneeli teemal Norraga peetavate konsultatsioonide käigus ning kilu teemal Ühendkuningriigi ja Norraga peetavate konsultatsioonide käigus teavitab komisjon sidusrühmi, eelkõige valitsusväliste organisatsioonide ja kalandussektori organisatsioonide esindajaid, ning konsulteerib nendega. Komisjon hoiab intensiivse koordineerimise kaudu sidet ka liikmesriikide ametiasutustega. •Eksperdiarvamuste kogumine ja kasutamine Hariliku süvameregarneeli ja kilu kohta tehtav ettepanek põhineb ICESi olemasolevatel teaduslikel nõuannetel ning Ühendkuningriigi ja Norraga peetud konsultatsioonide tulemustel. •Mõjuhinnang Hariliku süvameregarneeli ja kilu suhtes rakendatakse ettepanekuga peamiselt rahvusvaheliselt kokkulepitud meetmeid. Kõiki asjaolusid, mis on olulised püügivõimaluste võimaliku mõju hindamisel, käsitletakse rahvusvaheliste läbirääkimiste ettevalmistamise ja korraldamise etapis, mille raames lepitakse liidu kalapüügivõimalused kokku kolmandate isikutega. •Õigusnormide toimivus ja lihtsustamine Ei kohaldata. •Põhiõigused Ei kohaldata. 4.MÕJU EELARVELE Kavandatud meetmed ei mõjuta eelarvet. 5.MUU TEAVE Euroopa Liidu ja Norra vaheliste 2022. aasta kalandusalaste konsultatsioonide kooskõlastatud protokollis leppisid osalised kokku, et nad kehtestavad hariliku süvameregarneeli esialgse lubatud kogupüügi ICESi 3.a rajoonis, märkides, et asjaomast nõuannet ajakohastatakse 2022. aasta alguses kooskõlas kõnealuse liigi pikaajalise majandamisstrateegiaga. ICES on hiljuti teinud kõnealuse kalavaru puhul kasutatava hindamismetoodika võrdlusanalüüsi ning saadud võrdlusaluse tulemusel võidakse muuta pikaajalises majandamisstrateegias kasutatavaid kontrollväärtusi. Osalised leppisid kokku, et pärast ICESi ajakohastatud nõuande avaldamist 9. mail 2022 konsulteerivad nad 2022. aasta lõpliku lubatud kogupüügi kehtestamise ning pikaajalise majandamisstrateegia vajalike muudatuste arvesse võtmise üle.

Kilu on lühikese elueaga liik. Seega tuleks püügivõimalused kehtestada kiiresti pärast ICESi 9. mail esitatud nõuande avaldamist, et püük saaks alata. Püük algab 1. juulil 2022. Alates 2019. aasta aprillist esitab ICES kilu kohta ühe nõuande, mis hõlmab nii ICESi 3.a rajooni (Kattegat/Skargerrak) kilu kui ka ICESi 2.a rajooni (Norra meri) ja ICESi 4. alapiirkonna (Põhjameri) kilu, kuna neid peetakse üheks bioloogiliseks varuks, kuigi nende majandamine on jätkuvalt jagatud kahte püügipiirkonda. ICES muutis 2022. aastal 7.d ja 7.e rajooni (La Manche’i väin) kilu käsitleva nõuande avaldamise kuupäeva, et viia see kooskõlla ICESi 3.a rajooni (Kattegat/Skargerrak), ICESi 2.a rajooni (Norra meri) ja ICESi 4. alapiirkonna (Põhjameri) kilu käsitleva nõuande avaldamise kuupäevaga, nii et see oleks paremini kooskõlas püügihooajaga ja et hindamisse võiks lisada viimaseid uuringuandmeid. IOTC võttis oma 2021. aasta koosolekul vastu kulduim-tuuni muudetud püügi piirnormid, mis ei piirdu enam seinnoodalaevadega ja hõlmavad nüüd kõiki kulduim-tuuni püügiks kasutatavaid vahendeid. Määrusega (EL) 2022/109 rakendati need muudetud püügi piirnormid liidu õiguses. Pärast IOTC aastakoosolekut pidas komisjon asjaomaste liikmesriikidega tehnilisi konsultatsioone, et lihtsustada kokkuleppe saavutamist kulduim-tuuni liidusisese jaotuspõhimõtte suhtes, mis hõlmab kõiki püügivahendeid. 2022. aasta märtsiks ei olnud asjaomased liikmesriigid lõpliku jaotuspõhimõtte suhtes siiski kokkuleppele jõudnud. Sellises olukorras ja võttes arvesse vajadust anda IOTC piirkonnas tegutsevatele liidu laevadele kalapüügivõimalused, määrati määrusega (EL) 2022/109 liikmesriikidele IOTC piirkonnas 2022. aasta esimeseks pooleks kulduim-tuuni liidu 2022. aasta kvoodist esialgne osa (50 %). 2022/0182 (NLE) Ettepanek: NÕUKOGU MÄÄRUS, millega muudetakse määrust (EL) 2022/109, millega määratakse 2022. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ja liidu kalalaevade suhtes teatavates vetes väljaspool liitu EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1)Nõukogu määrusega (EL) 2022/109 on määratud 2022. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ja liidu kalalaevade suhtes teatavates vetes väljaspool liitu. (2)Määrusega (EL) 2022/109 on kehtestatud ICESi 3.a rajoonis (Kattegat/Skagerrak) hariliku süvameregarneeli (Pandalus borealis) ajutine lubatud kogupüük („TAC“) kuni Rahvusvaheline Mereuurimise Nõukogu (ICES) lõpliku teadusliku nõuande avaldamiseni. Kõnealuse kalavaru lõplik lubatud kogupüük tuleks kehtestada kooskõlas kõnealuse lõpliku nõuande ning liidu ja Norra vaheliste konsultatsioonide tulemusega. (3)Määrusega (EL) 2022/109 on kehtestatud ICESi 3.a rajoonis (Kattegat/Skagerrak), ICESi 2.a rajoonis (Norra meri) ja ICESi 4. alapiirkonnas (Põhjameri) kilu (Sprattus sprattus) ajutiseks lubatud kogupüügiks null ajavahemikuks 1. juuli 2022 ‒ 30. juuni 2023, kuni ICES avaldab asjakohase teadusliku nõuande. Lõplikud lubatud kogupüügid nende majandamispiirkondade jaoks tuleks kehtestada kooskõlas kõnealuse nõuande ning liidu, Norra ja Ühendkuningriigi vahel peetavate konsultatsioonide tulemusega. (4)Määrusega (EL) 2022/109 on kehtestatud ICESi 7.d ja 7.e rajoonis (La Manche’i väin) kilu ajutine lubatud kogupüük ajavahemikuks 1. jaanuar ‒ 30. juuni 2022, kuni ICES avaldab asjakohase teadusliku nõuande ajavahemiku 1. juuli 2022 ‒ 30. juuni 2023 kohta. ICES avaldas oma nõuande 9. mail 2022. Kõnealuse kalavaru lõplik lubatud kogupüük tuleks kehtestada kooskõlas kõnealuse nõuande ning liidu ja Ühendkuningriigi vaheliste konsultatsioonide tulemusega. (5)Määrusega (EL) 2022/109 on kehtestatud ICESi 9. ja 10. alapiirkonnas ning Kesk-Atlandi idaosa kalastuskomitee (CECAF) 34.1.1 liidu vetes euroopa anšoovise (Engraulis encrasicolus) lubatud kogupüügiks null ajavahemikul 1. juuli 2022 ‒ 30. juuni 2023, kuni esitatakse teaduslik nõuanne selle ajavahemiku kohta. ICES esitab oma nõuande kõnealuse kalavaru kohta 2022. aasta juunis. Tagamaks, et püügitegevus saab jätkuda ajani, mil kehtestatakse lõplik lubatud kogupüük viimase teadusliku nõuande alusel, tuleks 2022. aasta juuli, augusti ja septembri ajutiseks lubatud kogupüügiks kehtestada 10 061 tonni, tuginedes 2021. aasta kolmanda kvartali püügile. (6)Määrusega (EL) 2022/109 rakendati liidu õiguses kulduim-tuuni (Thunnus albacares) muudetud püügi piirnormid IOTC (India Ookeani Tuunikomisjon) pädevusalasse kuuluval alal. Muudetud püügi piirnormid ei piirdu enam seinnoodalaevadega ja hõlmavad nüüd kõiki kulduim-tuuni püügiks kasutatavaid vahendeid. Kuna asjaomased liikmesriigid ei olnud jõudnud kokkuleppele, kuidas kõige paremal viisil jaotada muudetud püügi piirnorme, määrati määrusega (EL) 2022/109 liikmesriikidele IOTC pädevusalasse kuuluval alal 2022. aasta esimeseks pooleks kulduim-tuuni liidu 2022. aasta kvoodist esialgne osa (50 %). (7)Ülejäänud osa kulduim-tuuni 2022. aasta liidu kvoodist IOTC pädevusalasse kuuluval alal tuleks seega eraldada vastavalt asjaomaste liikmesriikide vahel peetavate kõnealuse kalavaru liidu kvoodi jagamist käsitlevate arutelude tulemusele ning enne 30. juunit 2022, kui lõpeb esialgse jaotamise kohaldamisperiood. (8)Seepärast tuleks määrust (EL) 2022/109 vastavalt muuta. (9)Määruses (EL) 2022/109 sätestatud püügi piirnorme kohaldatakse alates 1. jaanuarist 2022. Käesoleva määruse sätteid, milles käsitletakse püügi piirnorme, tuleks seetõttu samuti kohaldada alates kõnealusest kuupäevast. Tagasiulatuv kohaldamine ei mõjuta õiguskindluse ja õiguspäraste ootuste kaitse põhimõtteid, kuna asjaomaseid kalapüügivõimalusi suurendati või need ei ole veel ammendatud. Võttes arvesse kiireloomulist vajadust vältida kalapüügi katkemist, peaks käesolev määrus jõustuma järgmisel päeval pärast selle avaldamist Euroopa Liidu Teatajas, ON VASTU VÕTNUD KÄESOLEVA MÄÄRUSE: